Yaʼne motx ibʼan vet inqʼa iqʼesal aqʼol kuʼ yol tinuqul vaʼl iyol tiʼ talax iyatzʼax el Jesuus te Pilaato,
u nimla iqʼesal.
Echetz vet s-eqal s-kuʼsaq,
tul qitzich vet iqʼabʼ Jesuus tiʼ ibʼen vatz Pilaato taʼn inqʼa iqʼesal u tenam;
aʼe inqʼae:
Iqʼesal oksan yol vatz Tiuxh tuchʼ jolt inqʼa iqʼesal u tenam,
atz tuchʼ inqʼa nikich txhusun ibʼekʼbʼal inqʼa qumol s-tijaq imam Israeel,
atz tuchʼ jankʼal inqʼa aqʼol kuʼ yol tinuqul.
Tul aʼ motx tala uvaʼ nikich kuxh tal tibʼ Jesuus s-mam iqʼesal tiibʼa inqʼa tij imam Israeel.
Tul ech tal Pilaato te Jesuus s-eche:
—¿Aʼetz kol axhe uvaʼ nik aal eebʼ s-mam iqʼesal inqʼa tij imam Israeel?
—xeʼt Pilaato.
Tul ech tal Jesuus s-eche:
—Echxhte uvaʼ nik aaleʼ,
—xeʼt Jesuus.
Tul mamalaxh ipaʼv Jesuus nikich tal inqʼa iqʼesal oksan yol vatz Tiuxh.
Yaʼne tabʼi Pilaato vaʼt u yol te Jesuus.
Tul ech tal Pilaato s-eche:
—¿Kam s-tiʼil tira kuxh yeʼ nik atzaqʼbʼ tiʼ inqʼa mamala yol uvaʼ nik tal inqʼa iqʼesal seʼe?
—xeʼt Pilaato.
Tul tira yeʼl Jesuus tzaqʼbʼi.
Echetz sotz kuxh vet ikʼuul Pilaato te Jesuus.
Tuulbʼal jun yaʼbʼ,
uvaʼs nikich inimal u nimla qʼij Ipal Aanxel,
tul nikich itxhaqpu el u nimla iqʼesal vaʼl pereexho,
uvaʼ atich kuʼ t-tzeʼ,
jabʼiste uvaʼ,
aʼ u tenam laʼich alon itxhaqpeʼl.
Atichetz val u vinaq,
uvaʼ varAvaasich ibʼij,
uvaʼ atich kuʼ t-tzeʼ tuchʼ jolol inqʼa imol tiʼ iyatzʼt xaol tuulbʼal uvaʼs ilakt tibʼ u tenam.
Yaʼne ikʼul vet tibʼ inqʼa xaol tiʼ tabʼil itxhaqpeʼl vaʼl pereexho te Pilaato,
eche uvaʼ nikich ibʼanax jun yaʼbʼ.
Tul ech tal Pilaato te inqʼa xaol s-eche:
—¿Aʼetz kol nik esaʼeʼ uvaʼ,
aʼ naq toq intxhaqpu el,
u vinaq uvaʼ nik etal s-mam eqʼesal,
ex inqʼa tij imam Israeel?
—xeʼt Pilaato.
Taletz Pilaato u yol uvaʼe,
tan tootzaqich Pilaato uvaʼ txhiʼal kʼuul kuxh nikich ibʼan inqʼa iqʼesal oksan yol vatz Tiuxh tiʼ toksal ok Jesuus tiqʼabʼ Pilaato.
Tul motx xeʼt vet inqʼa iqʼesal oksan yol vatz Tiuxh tiʼ itxhaqtziil inqʼa xaol uvaʼ,
aʼich varAvaas laʼich tal itxhaqpeʼl.
Yaʼne ech tal Pilaato tikaʼpaq te inqʼa xaol s-eche:
—¿Oq toq intxhaqpu el naq u varAvaas,
tul kametz toq vulbʼe naq,
uvaʼ nik etal s-mam eqʼesal,
ex inqʼa tij imam Israeel?
—xeʼt Pilaato.
Yaʼne sichʼin inqʼa xaol.
Tul ech motx tal s-eche:
—¡Jaʼoq Jesuus vatz kurus!
—chichich isichʼin inqʼa xaol.
Yaʼne ech tal Pilaato s-eche:
—¡Ape!
¿Kametz ipaʼv naq bʼa sevatz?
—xeʼt Pilaato.
Tul aalxh nikich taqʼt inqʼa xaol yaʼl tiʼ isichʼineʼ.
Tul ech motx tal s-eche:
—¡Jaʼoq vatz kurus!
—chichichaqe.
Aʼichetz isaʼ Pilaato ikuʼ ikʼuul inqʼa xaol,
tul itxhaqpu vet el Pilaato varAvaas.
Tul aʼ vet Jesuus ibʼekʼ Pilaato itzʼuʼmaleʼ.
Atz ibʼekʼ vet Pilaato inqʼa sol tiʼ tiqʼol Jesuus,
atz tiʼ taqʼax jaʼ vatz kurus.
Yaʼne iqʼol vet Jesuus taʼn inqʼa sol vatz viqʼanalil u tabʼibʼal Pilaato,
u nimla iqʼesal.
Tul molox vet kaqaayil inqʼa sol,
inqʼa atich tu tatibʼal sol kʼatz u tabʼibʼal Pilaato.
Tul toksa vet inqʼa sol val u oksaʼm tiʼ Jesuus,
uvaʼ kaqkoich ikaʼyeʼ,
tetz mam iqʼesal,
tiʼ imaxubʼel Jesuus.
Tul motx ipajtxhʼu vet val u kokos uvaʼ chʼiʼxunyichxh tiʼ.
Tul taqʼaq vet jaʼ tiviʼ Jesuus.
Yaʼne xeʼt inqʼa sol tiʼ itzʼeqex tzij tiʼ taqʼax bʼaʼnil ikʼuul Jesuus.
Tul ech nikich motx tal s-eche:
—¡Txhaql axh,
axh u mam iqʼesal inqʼa tij imam Israeel!
—chichichaq te Jesuus.
Tul nikich motx ivekʼ kuʼ val u aj tiviʼ Jesuus.
Atz motx tzubʼal Jesuus taʼn.
Tul nikich motx iqajeʼv vatz Jesuus;
atz nikich kuxh motx ixhibʼa kuʼ iviʼ tiʼ imaxubʼel Jesuus.
Yaʼaqetz kuxh vet tiʼ itzeʼlel Jesuus,
atz tiʼ imaxubʼeleʼ,
tul teesaaq vet el u oksaʼm tiʼ Jesuus uvaʼ kaqkoich ikaʼyeʼ.
Tul antxh toksa vet u toksaʼm Jesuus s-tiʼ inpaqte.
Yaʼne iqʼol vet Jesuus taʼn inqʼa sol tiʼeʼl u tenam Jerusaleen tiʼ taqʼax jaʼ vatz kurus.
Atich val u vinaq,
uvaʼ Simoonich ibʼij,
aj tenam Sireene,
ibʼaal Alejaandro tuchʼ Ruufo.
Tzajnaʼqichetz Simoon t-vitz,
atz aʼlich tul vet tu tenam.
Tul yaʼlul ok tiʼ tiqal u kurus uvaʼ iqamich taʼn Jesuus.
Tan yeʼ nikich itxʼol vet Jesuus tiqʼoleʼ.
Tul yekichaq vet t-val u atibʼal uvaʼ ‹Goolgota› ibʼij.
Ech nik tal u yol Goolgota s-eche:
‹Tatibʼal Bʼaqil Viʼ,›
chich u yol.
Yaʼne aqʼax val u siktisabʼ txhiʼoʼl te Jesuus.
Aʼe u qʼuʼich taʼl uuva,
uvaʼ yuelich tibʼ tuchʼ taʼlil val u tzeʼ miira.
Poro yeʼ tukʼa Jesuus.
Tul aqʼax vet jaʼ Jesuus vatz kurus taʼn inqʼa sol.
Yaʼne motx saatxh vet inqʼa sol s-vatzaq,
tiʼ tilixeʼ jabʼiste u toksaʼm Jesuus laʼich tiqʼo junun.
Yaʼnetze motx ijatx vet u toksaʼm Jesuus s-vatzaq.
Aʼ taqʼax jaʼ Jesuus vatz kurus sibʼant bʼelval oora s-qʼalaʼm.
Tul tzʼibʼamich vipaʼv Jesuus t-val u aqʼin tzeʼ,
uvaʼ aqʼax jaʼ tiviʼ u kurus.
Tul ech nikich tal u tzʼibʼ s-eche:
—aʼ u mam iqʼesal inqʼa tij imam israeele,
—chichiche.
Yaʼne aqʼax jaʼ kaʼvaʼl inqʼa elqʼom vatz kurus kʼatz Jesuus.
Vaʼl jaʼ tisebʼal Jesuus;
tul vaʼt jaʼ timax Jesuus.
[Echetz telaʼpune val u yol uvaʼ tzʼibʼamal ka tuul viyolbʼal quBʼaal Tiuxh tiʼ Jesuus,
uvaʼ ech nik tal s-eche:
—Ok s-tatxhul xoʼl inqʼa bʼanolaq yeʼbʼaʼn,
—chich u yol.]
Jaʼletz inqʼa xaol uvaʼ nikich ipal paʼl vatz Jesuus,
tul nikich kuxh isuti iviʼ tiʼ iyoqʼox Jesuus.
Tul ech nikich motx tal s-eche:
—¡Ee!
¡Aʼ axhe uvaʼ nikich alon itilul el u tostiuxh,
tul oxvaʼl kuxh qʼij laʼ alakvat inpaqte nik aaleʼ!
Oqetz nuqxh nik aal tiʼ taqʼax jaʼ u tostiuxh,
tul ¡juntetz eeqʼo kuʼl eebʼ vatz u kurus!
Tul ¡koletz eebʼ tiqʼabʼ u kamchil!
—chichich inqʼa xaol te Jesuus.
Tul echat kuxh nikich motx itzeʼlel Jesuuse taʼn inqʼa iqʼesal oksan yol vatz Tiuxh tuchʼ inqʼa nikich txhusun ibʼekʼbʼal inqʼa qumol s-tijaq imam Israeel.
Tul ech nikich motx tal s-vatzaq tiʼ Jesuus s-eche:
—Nikichetz ibʼan naq bʼaʼnil te inqʼa xaol,
pet yeʼetz vet nik toleʼv naq tiʼ ikuʼl vatz u kurus.
Oqetz aʼ naqe u Kriisto,
nik taleʼ,
atzoq aʼ naq u mam iqʼesal inqʼa tij imam Israeel nik taleʼ,
tul ¡kuʼoqetz ul naq bʼa vatz u kurus s-txheel!
Tul ¡toqetzxh qileʼ,
qileʼ oq nuqxh nik tal naq!
¡Echetz toq quqejt naqe!
—chichichaqe.
Tul echat kuxh nikich iyoqʼox Jesuuse taʼn inqʼa elqʼom,
inqʼa atich jaʼ vatz kurus kʼatz Jesuus.
Aʼetzxh itxhaqʼaan vet qʼij,
tul tira tokbʼix vet u vatz txʼavaʼ s-kaqaayil,
tetxhal topoon s-oxvaʼl oora s-kuʼebʼal qʼij.
Aʼetz ibʼant oxvaʼl oora s-kuʼebʼal qʼij,
tul jankʼalxh iyakʼil Jesuus sichʼini.
Tul ech tal Jesuus s-eche:
—Eloii,
Eloii,
¿laama savaktaani?
—xeʼt Jesuus.
Ech nik tal u yol s-eche:
—InBʼaal Tiuxh,
inBʼaal Tiuxh,
¿kam s-tiʼil nik kuxh aaqʼ ka in sinjunal?
—chich u yol tu yolbʼal arameeo.
Atichetz jolol inqʼa xaol tzitzi,
uvaʼ motx abʼin u yol uvaʼ tal Jesuus,
uvaʼ ech tal Jesuus s-eche:
—Eloii,
Eloii,
—xeʼt Jesuus.
Tul ech motx tal vet s-eche:
—¡Abʼivaq!
Il naq qʼes Eliias nik isikʼle naq,
—xeʼt inqʼa xaol.
Yaʼne qʼex ibʼen vaʼl inqʼa atich tzitzi.
Tul ex takʼsa tzaan bʼiil uvaʼ,
eche qʼos xeʼ vinaagre.
Tul toksa bʼen u qʼos tijuʼ val u aj tzeʼ.
Tul taqʼ jaʼp titziʼ Jesuus.
Tul ech motx tal s-eche:
—¡Qeʼna!
¡Toqetzxh qileʼ oq toqxh uloq naq qʼes Eliias tiʼ tiqʼol kuʼl naq vatz u kurus!
—chichichaqe.
Paqtetz kuxh nimla sichʼiʼm ibʼan Jesuus,
tul bʼen vet ixev Jesuus.
Iletz kuxh Jesuus nikich tel ikʼuul,
tul litxʼm u tʼebʼkin chelkin bʼuʼq uvaʼ atich jaʼ s-qʼanbʼal tuul u Tatibʼal QuBʼaal Tiuxh tuchʼ u Tiuxhla Atibʼal tu tostiuxh.
Tul litxʼm tzaan tiviʼ,
tetxhal ikoʼp tixeʼ.
Atich val viqʼesal sol tzitzi vatz Jesuus [uvaʼ abʼin visichʼin Jesuus] uvaʼs tel ikʼuul Jesuus.
Tul ech tal s-eche:
—¡Nuq bʼakxhtuʼ uvaʼ iKʼaol bʼakxh Tiuxh naq u vinaq uvaʼe!
—xeʼte.
Tul atich jolol inqʼa ixoq tzitzi uvaʼ nikich kuxh isaqin vet tzaan s-naatxh.
Aʼe inqʼa txhʼuyich tiʼ Jesuus,
atz inqʼa nikich kʼuulan Jesuus uvaʼs nikich ixaon Jesuus tuulbʼal Galileea.
Atz mamalaat ixoq nikich isaqineʼ,
inqʼa motx ok tzaan tiʼ Jesuus uvaʼs aalich tul Jesuus tu tenam Jerusaleen.
Tul ant Mal,
u aj tenam Magdaala,
atich xoʼl inqʼa ixoq,
tuchʼ Mal,
vitxutx Jakoovo,
u itzʼina,
atz vitxutx Xhuʼl.
Tul antich Salomee.
Opoon vet u qʼij tiʼ ibʼant tutxh tibʼ inqʼa tij imam Israeel tiʼ inimal ixeʼt kuʼ u xeem qʼij saavado.
Tan kuʼ vet qʼij s-bʼaʼn.
Tul atich val u vinaq,
uvaʼ Xhuʼlich ibʼij,
aj Arimateea.
Atich ok xoʼl inqʼa aqʼolaq kuʼ yol tinuqul.
Tul nikich itxʼebʼon tiʼ topoon vibʼant quBʼaal Tiuxh iqʼesalil xoʼl inqʼa xaol.
Tul ibʼan Xhuʼl tial,
tul bʼen Xhuʼl tiʼ tabʼil vitxhiʼoʼl Jesuus te Pilaato.
Tabʼietz vet Pilaato u yol uvaʼ maʼtich ikam vet Jesuus,
tul yekich kuxh kaj vet taanima Pilaato s-tiʼ.
Tan nal kuxh ikam Jesuus.
Yaʼne ibʼekʼ vet Pilaato tul viqʼesal sol s-vatz.
Tul tabʼi vet Pilaato s-te oq uvaʼ nuqxhtuʼ maʼtich ikam vet Jesuus.
Tabʼietz vet Pilaato inuqul u yol taʼn viqʼesal sol,
tul ikuy vet Pilaato tiqʼot Xhuʼl vitxhiʼoʼl Jesuus.
Yaʼne iloqʼ vet Xhuʼl val u bʼuʼq.
Tul iqʼol vet kuʼl vitxhiʼoʼl Jesuus vatz u kurus taʼn Xhuʼl.
Tul itxʼut vet Xhuʼl vitxhiʼoʼl Jesuus tuchʼ u bʼuʼq.
Yaʼne een ex toksavat vet Xhuʼl vitxhiʼoʼl Jesuus t-val u muqbʼal kamnaʼq,
uvaʼ kʼotich ok vatz val u pejoʼn.
Tul ibʼalqʼu tzaan Xhuʼl val u nimla setkin sivan titziʼ u muqbʼal kamnaʼq,
tiʼ uvaʼ yeʼxhabʼil invaʼq laʼich paloʼk s-tuul.
Tul nikich kuxh isaqin Mal,
u aj tenam Magdaala,
tuchʼ Mal,
vitxutx Xhuʼl,
tiʼ tilixeʼ tal uvaʼ oksalik ok vitxhiʼoʼl Jesuus.
Qʼeqxetz veteʼ uvaʼs ipal vet u xeem qʼij saavado,
tul bʼen vet kaʼl inqʼa ixoq tiʼ iloqʼox bʼaʼnla txʼumbʼisabʼal.
Aʼe Mal,
u aj tenam Magdaala,
tuchʼ Mal,
vitxutx Jakoovo,
u itzʼina,
atz tuchʼich Salomee.
Tul laʼich bʼen isujoʼk u txʼumbʼisabʼal tiʼ vitxhiʼoʼl Jesuus uvaʼ motx tala.
Tuulbʼaletz u bʼaxa qʼij tu xhemaana s-qʼalaʼmxhtuʼ,
tul bʼen inqʼa ixoq.
Tul tiqʼo vet u txʼumbʼisabʼal tiʼ itxʼumbʼisal vitxhiʼoʼl Jesuus tu muqbʼal kamnaʼq tal uvaʼ oksalika.
Tul atichaq vet ok tiʼ bʼey,
tul ech nikich motx tal s-vatzaq s-eche:
—¿Jaʼletzxhte toq bʼalqʼun el u sivan titziʼ u muqbʼal kamnaʼq s-quxeʼ?
—chichichaqe.
Opoonetz vet inqʼa ixoq,
tul tilaq veteʼ uvaʼ maʼtich teesal vet el u nimla sivan titziʼ u muqbʼal kamnaʼq.
Yaʼne pal vet ok inqʼa ixoq s-tuul.
Tul ajtxh til kʼuqlich val u aanxel t-visebʼal itziʼ u muqbʼal kamnaʼq.
Tul echich tilix,
eche invaʼq chelem vinaq.
Tul atich ok val u qinkin oksaʼm taʼn.
Tul oqxhich isaqal u toksaʼm.
Tul tira motx samun inqʼa ixoq s-te.
Yaʼne ech tal u aanxel te inqʼa ixoq s-eche:
—Yeʼ kuxh xoʼv ex.
Vootzaqle uvaʼ,
aʼ u Jesuus nik etxhokeʼ,
u aj Nasareet,
uvaʼ aqʼax jaʼ vatz kurus.
Poro yeʼl vet Jesuus tzitza,
tan qat itzʼeʼvya.
Saqivaq u atibʼal etileʼ tal uvaʼ aqʼaxik ka vitxhiʼoʼl Jesuus.
Pet bʼenoq ex,
tul bʼenoq etal te inqʼa nikich itxhus tibʼ kʼatz Jesuus.
Tul ech etal te Luʼ s-eche:
«Il Jesuus toq bʼaxabʼoq bʼen sevatz tuulbʼal Galileea.
Tul een laʼ bʼen ekʼulvat etibʼ tuchʼ Jesuus tzitzi.
Tan ech uvaʼe tal Jesuus,»
chaq ex,
—xeʼt u aanxel.